TFD งานงอก! ศาลฯพิพากษาเพิกถอนEIAโครงการ”มหาดเล็ก เรสซิเดนท์”ชี้ดำเนินการไม่ชอบด้วยกฎหมาย
TFD งานเข้า! ศาลฯพิพากษาเพิกถอน EIA โครงการ "มหาดเล็ก เรสซิเดนท์" ชี้ดำเนินการไม่ชอบด้วยกฎหมาย
14 ก.ย. 2560

ผู้สื่อข่าวรายงานว่า ศาลปกครองกลางพิพากษาให้เพิกถอนมติรายงานการวิเคราะห์ผลกระทบสิ่งแวดล้อม (EIA) โครงการมหาดเล็ก เรสซิเดนท์ ซอยมหาดเล็กหลวง 2 ซึ่ง บริษัท ไทยพัฒนาโรงงานอุตสาหกรรม จำกัด (มหาชน) หรือ TFD เป็นผู้ดำเนินการโดยเช่าที่ดินจากสำนักงานพระคลังข้างที่ สำนักพระราชวัง เนื่องจากดำเนินการโดยไม่ชอบด้วยกฎหมาย
ทั้งนี้ ศาลฯ เห็นว่าการที่คณะกรรมการผู้ชำนาญการพิจารณารายงานการวิเคราะห์ผลกระทบสิ่งแวดล้อมด้านอาคาร การจัดสรรที่ดิน และบริการชุมชน (คชก.) ซึ่งเป็นผู้ถูกฟ้องที่ 4 ให้ความเห็นชอบรายงานการวิเคราะห์ผลกระทบสิ่งแวดล้อมโครงการมหาดเล็ก เรสซิเดนท์ ซอยมหาดเล็กหลวง 2 เป็นการกระทำที่ไม่ชอบด้วยกฎหมาย 
เนื่องจากการคำนวณค่าสูงสุดของอัตราส่วนพื้นที่อาคารรวมกันทุกชั้นของอาคารทุกหลังต่อพื้นที่ดินที่ใช้เป็นที่ตั้งอาคาร (FAR) ของโครงการพิพาทไม่เป็นไปตามข้อ 5 วรรคสอง ของกฎกระทรวง ฉบับที่ 33 (พ.ศ.2535) ออกตามความใน พ.ร.บ.ควบคุมอาคาร พ.ศ.2522 และไม่เป็นไปตามข้อ 22 ของกฎกระทรวงให้ใช้บังคับผังเมืองรวมกรุงเทพมหานคร พ.ศ.2556
ทั้งนี้เจ้าของอาคารชุดคิวหลังสวนและแกรนด์หลังสวนจำนวน 23 รายได้เข้ายื่นฟ้อง สำนักงานนโยบายและแผนทรัพยากรธรรมชาติและสิ่งแวดล้อม, เลขาธิการสำนักงานนโยบายและแผนทรัพยากรธรรมชาติและสิ่งแวดล้อม, รองเลขาธิการสำนักงานนโยบายและแผนทรัพยากรธรรมชาติและสิ่งแวดล้อม, คณะกรรมการผู้ชำนาญการพิจารณารายงานการวิเคราะห์ผลกระทบสิ่งแวดล้อมด้านอาคาร การจัดสรรที่ดิน และบริการชุมชน (คชก.)
โดยมี TFD และสำนักงานพระคลังข้างที่ สำนักพระราชวัง เป็นผู้ร้องสอด เพื่อคัดค้านการก่อสร้างโครงการมหาดเล็ก เรสซิเดนท์ ซึ่งเป็นอาคารขนาดใหญ่ที่มีพื้นที่ใช้งานรวม 45,673.50 ตารางเมตร บนที่ดินขนาด 1 ไร่ 3 งาน 28 ตารางวา หรือ 2,912 ตารางเมตร ขณะที่ถนนสาธารณะมีความกว้างไม่ถึง 12 เมตร เนื่องจากได้รับความเดือดร้อนจากการก่อสร้างโครงการดังกล่าว